《韶阳道中》
清代·高层云

浈源出大庾，厥势颇奔放。况遭峡石束，郁怒不可状。

南流汇武水，有助气益壮。上疑建瓴泻，下乏砥柱障。

崖石蹙巑岏，滩陇斗涛浪。既叹嗍流险，复经暑雨涨。

湍急工倍劳，风弱帆空扬。更当岩峦削，却苦牵挽妨。

翠壁千篙攒，岁久石受创。前林日欲颓，暮色欻凄怆。

坼堠倚荒茅，孤槎庶可傍。

作者简介：（1634—1690）清江南华亭人，字二鲍，一字谡苑，又字谡园，号菰村。康熙十五年进士，官大理寺左评事，疏请大臣与诸王会议时，不得引身长跪。又疏论江淮间屯田扰民，请急停苏民困。官至太常寺少卿。诗书画皆工，时称太常三绝。有《改虫斋集》。